钦定古今图书集成/明伦汇编/官常典/第100卷 > 宁王宸濠
## 钦定古今图书集成/明伦汇编/官常典/第100卷 > 宁王宸濠

按《明外史宁献王传》：“宸濠，宁献王权之元孙也。父觐
钧，立六年而薨。宸濠嗣母冯针儿，故娼也。始生靖王，
梦蛇啖其室，旦日鸱鸣，恶之，欲不举，母强举之。弘治
八年，封上高王，十二年嗣。宸濠轻佻无威仪，鸷忍渔
利，而善以文行自饰。术士李自然出入府中，妄言王
骨相天子也。堪舆人李日芳言：郡城东南有天子气”，
宸濠喜，时时诇中朝事，闻谤言辄喜。或言帝明圣，朝
廷治即怒。武宗末年无子，群臣数请召宗室子子之。
宸濠属疏，顾深结左右，帝前称其贤。初，宸濠贿刘瑾，
复所革护卫。瑾诛，仍论夺。及陆完为兵部尚书，宸濠
结嬖人钱宁、臧贤为内主，欲奏复。大学士费宏执不
可。诸嬖人乘宏读廷试卷，取中旨行之，而勒宏致仕。
宸濠益大恣，擅杀都指挥戴宣，逐布政司郑岳、御史
范辂，幽知府郑𪩘。宋以方尽夺诸附王府民庐，责民
间子钱，强夺田宅子女，养群盗，劫财江湖间，有司不
敢问。日与致仕都御史李士实、举人刘养正等谋不
轨。副使胡世宁请朝廷早裁抑之，坐系再经冬，减死
谪戍。自是无敢言者。正德十二年，典仪阎顺、内官陈
宣、刘良间行诣阙上变，宁贤等庇之不问。宸濠疑出
承奉周仪，杀仪家及典仗查武等数百人。巡抚孙燧
列其事，中道为所邀，不得达。宸濠又贿宁贤，求取中
旨，召其子司香太庙。宁言于帝，用异色龙笺，加金报
赐。异色龙笺者，故事所赐监国书笺也。宸濠大喜，列
牙受贺。乃复勒诸生、父老奏阙下，称其孝且勤。时边
将江彬新得幸，太监张忠附彬，欲倾宁、贤，乘间为帝
言：“宁、贤盛称宁王，陛下以为何如？”帝曰：“荐文武百执
事，可任使也。荐藩王何为者？”忠曰：“贤称宁王孝，讥陛
下不孝耳。称宁王勤，讥陛下不勤耳。”帝曰：“然。”下诏逐
王府人，毋留阙下。是时，宸濠与士实、养正日夜谋，恐
起事以反名，人心未服。伺宫车一日晏驾，大位未定，
乘变即起。益遣奸人卢孔章等，分布水陆孔道，万里
传报，浃旬往返，踪迹大露。朝野皆知其必反。巡抚燧
七上章言之，皆为所邀沮。诸权奸多得宸濠金钱，深
匿其事不以闻。十四年，御史萧淮疏言“宸濠反形已
具。”帝遣驸马都尉崔元、都御史颜颐寿、太监赖义密
往核察。宸濠闻元等且至，乃定计，以六月乙亥己生
日宴诸守土官，诘旦皆入谢。宸濠称“奉太后密旨，令
起兵入朝”，劫巡抚燧及副使许逵，不从，令武士缚出
斩之。执御史王金，主事马思聪、金山参议黄宏、许效
廉，布政使胡廉，参政陈杲、刘棐，佥事赖凤，指挥许金、
白昂等下狱。参政王纶、李敩，佥事潘鹏、师夔，布政使
梁宸，按察使杨璋，副使唐锦遂从逆。以士实、养正为
左右丞相，纶为兵部尚书，集兵号十万。命其将涂钦
与素所蓄群盗略九江、南康，破之，驰檄指斥朝廷。七月壬辰，宸濠出江西，留其党宜春王拱条、内官万锐
等守城，自帅舟师蔽江南，下攻安庆。汀、赣巡抚王守
仁闻变，与吉安知府伍文定等便宜檄诸郡兵，诸郡
兵先后至，乃使奉新知县刘守绪破其坟厂伏兵，戊
申抵南昌。辛亥，城破，拱条、锐等皆就擒，宫人自焚死。
宸濠方攻安庆不克，闻南昌破，大恐，解围还援，守仁
逆击之。乙卯，遇于黄家渡，贼兵乘风进薄，气骄甚。文
定及指挥余恩佯北，诱贼趋利，前后不相及。珣、琏、德
儒从后急击。文定还兵乘之。贼大溃，奔十馀里，溺斩
万计。是日，别遣知府陈槐、林瑊、曾玙、　周朝佐复九江、
南康。明日复战，官兵稍却。文定率士卒殊死斗，擒斩
二千馀级。宸濠乃退保樵舍。明日，文定等火攻之，宸
濠大败，诸妃嫔皆赴水死。将士执宸濠及其世子、郡
王仪宾并李士实、刘养正、涂钦、王纶等，焚溺死者三
万馀人。宸濠自举事至败，盖四十有二日。时天子自
称大将军巡边，闻宸濠反，下诏暴其罪，告宗庙，革为
庶人，逮系尚书完嬖人、宁贤等，籍其家。江彬、张忠从
臾。帝亲征，帝仍自称“大将军”，边将江彬、许泰、朱晖，太
监张永、张忠等皆授将军。至良乡，守仁报捷，将献俘
阙下。檄止之，令以俘候车驾至，而守仁已械系。宸濠
等取道浙江。帝以言者众，留南京。遣泰、晖及永忠蒐
江西馀党。民间不胜其害，檄守仁还江西。守仁至杭
州，遇张永，以俘付之，使送行在。帝与诸近臣戎服，饬
军容，出城数十里，列俘于前，为《凯旋状》。十五年十月
回銮，以槛车囚宸濠等，至通州，诛之。封除。初，宸濠谋
逆，其妃娄氏常谏。及败，叹曰：“昔纣用妇言亡，我以不
用妇言亡，悔何及。”石城王宸浮、宸𣶩从逆，伪称九江
王。前驱方发，雷震死。宸𣶩弟宸浫素方正，宸濠欲屈
之不得，数使人火其居，而讽诸宗资给之以示惠。宸
浫辞不受。宸濠败，宸浫得免。